મ્યુનિસિપલ કમિશનર મૂકેશકુમારને પણ લોકોના આક્રોશને જોઇને રોડનાં કામોમાં ડામરની ચોરી કરવી જેવો ભ્રષ્ટાચાર આચરનાર કોન્ટ્રાકટર સામે લાલ આંખ કરવાની ફરજ પડી છે. અનુપમબ્રિજથી હાટકેશ્વર જતો રોડ, સરસપુરનો મંછાની મસ્જિદથી અનિલ સ્ટાર્ચ તરફ જતો રોડ તેમજ વેજલપુર રોડ ધોવાતાં તેના કોન્ટ્રાકટર જી.પી. ચૌધરી અને આકાશ ઇન્ફ્રાસ્ટ્રકચરને નોટિસ ફટકારાઇ છે. આ બે કોન્ટ્રાકટર ઉપરાંત વધુ કોન્ટ્રાકટર પણ તંત્રની લપેટમાં આવ્યા છે. ગઇ કાલ સાંજથી રોડ પ્રોજેકટ વિભાગ અને જે તે ઝોનના ઇજનેર વિભાગ દ્વારા પોતાના ઝોનના રોડનાં કામોની ગુણવત્તાનો સર્વે કરાયા બાદ જે તે કસૂરવાર કોન્ટ્રાકટરને નોટિસ અપાઇ રહી છે.